SAT ควัก 70 ลบ. ส่งบ.ย่อยเข้าถือหุ้น “นิปปอน คิไค เอนจิเนียริ่ง” สัดส่วน 50.99%
SAT ควัก 70 ลบ. ส่งบ.ย่อยเข้าถือหุ้น "นิปปอน คิไค เอนจิเนียริ่ง" สัดส่วน 50.99%
25 ต.ค. 2562

บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่ที่ประชุมคณะกรรมการบริษัท ครั้งที่ 8/2562 ของบริษัทฯ เมื่อวันที่ 8 ส.ค.2562 ได้มีมติอนุมัติให้ บริษัท บางกอกสปริงอินดัสเตรียล จำกัด (BSK) ซึ่งเป็นบริษัทย่อยที่บริษัทถือหุ้นอยู่ 99.99% เข้าลงทุนใน บริษัท นิปปอน คิไค เอนจิเนียริ่ง จำกัด (NKE) ซึ่งประกอบกิจการออกแบบเชิงวิศวกรรม การทำงานร่วมกันของเครื่องจักรระบบอัตโนมัติ ระบบควบคุมการทำงาน รวมถึงติดตั้งและเชื่อมต่อระบบ ในวงเงินลงทุนทั้งสิ้น 69,974,100 บาท โดยการเข้าลงทุนดังกล่าวจะทำให้ BSK ถือหุ้นใน NKE คิดเป็นสัดส่วน 50.99% ของจำนวนหุ้นที่จำหน่ายแล้วทั้งหมดของ NKE
ทั้งนี้การเข้าลงทุนดังกล่าวยังอยู่ภายใต้บังคับของความสำเร็จของเงื่อนไขบังคับก่อนและความถูกต้องคำรับรองตามที่ระบุไว้ในสัญญาจองซื้อหุ้นเพิ่มทุน สัญญาซื้อขายหุ้น และสัญญาผู้ถือหุ้นในวันนี้ เงื่อนไขบังคับก่อนและคำรับรองดังกล่าวได้สำเร็จและถูกต้องแล้ว BSK จึงได้เข้าลงทุนใน NKE